Vanjska politika Bosne i Hercegovine

**Vanjska politika Bosne i Hercegovine** predstavlja skup kontinuiranih aktivnosti koje Bosna i Hercegovina, kao suverena i međunarodno priznata država, preko svojih nadležnih institucija sprovodi pri ostvarivanja zacrtanih ciljeva i prioriteta. Prema Ustavu Bosne i Hercegovine, vođenje vanjske politike je u isključivoj nadležnosti Predsjedništva Bosne i Hercegovine.

U svrhu ostvarivanja načela vanjske politike, Bosna i Hercegovina teži ka saradnji u međunarodnim okvirima, odnosno saradnji na bilateralnom, regionalnom i globalnom planu. U tim nastojanjima Bosna i Hercegovina sklapa i promiće ugovore različite prirode, kako sa suverenim državama tako i sa drugim međunarodnim subjektima poput međunarodnih organizacija, a sve na obostrano zadovoljstvo koje se temelji na različitim međunarodnim konvencijama kao što je Povelja UN i drugim principima međunarodnog prava.

## Historija 
Nakon proglašenja nezavisnosti, novoosnovana država Republika Bosna i Hercegovina, iz objektivnih razloga (ratna dešavanja) u reduciranoj mjeri vodi svoju vanjsku politiku. Ona se uglavnom zasniva na uspostavljanju diplomatskih odnosa, učlanjenju u međunarodne organizacije i nastojanju da skrene pažnju svijeta na ratna dešavanja koja se odvijaju na njenoj teritoriji.

Sklapanjem Dejtonskog mirovnog sporazuma krajem 1995. godine, Bosna i Hercegovina ulazi u period drugačijih prioriteta i načina vođenja svoje vanjske politike. Uz pomoć međunarodne zajednice, Bosna i Hercegovina usredotočuje napore na regionalnoj stabilizaciji i poboljšanju međusobnih odnosa sa državama nastalih raspadom Jugoslavija među kojima su i države koje su na različite načine involvirane u događaje koji su se dešavali tokom rata u BiH. Međunarodni odnosi sa susjednim državama Hrvatskom, Crnom Gorom i Srbijom su se relativno stabilizirali nakon potpisivanja Dejtonskog sporazuma.

## Prioriteti vanjske politike 
Kod određivanja prioriteta vanjske politike, Bosna i Hercegovina se rukovodi očuvanjem i unapređenem trajnog mira i sigurnosti kao i očuvanjem stabilnog demokratskog i sveukupnog državnog razvoja.

Bosna i Hercegovina nastoji voditi transparentnu vanjsku politiku usaglašenu sa njenim sljedećim prioritetima:

* Očuvanje i zaštita nezavisnosti, suvereniteta i teritorijalnog integriteta Bosne i Hercegovine u međunarodno priznatim granicama;
* Potpuna i dosljedna implementacija Općeg mirovnog sporazuma (OMS);
* Pristupanje Bosne i Hercegovine evroatlantskim integracionim procesima prvenstveno EU i NATO-u);
* Učešće Bosne i Hercegovine u multilateralnim aktivnostima, posebno u okviru sistema Ujedinjenih nacija (UN), Vijeća Evrope, Organizacije za sigurnost i saradnju u Evropi (OSCE), Organizacije islamske saradnje (OIC), i dr.;
* Promocija Bosne i Hercegovine kao partnera u međunarodnim ekonomskim odnosima i aktivnosti koje će omogućiti prijem Bosne i Hercegovine u Svjetsku trgovinsku organizaciju (WTO) i druge međunarodne organizacije i asocijacije.

## Međunarodni odnosi 
Od 174 države koje su Bosnu i Hercegovinu priznale kao nezavisnu i suverenu državu sa većinom država BiH ima uspostavljene diplomatske odnose. Ti odnosi su uglavnom na nivou ambasada pri čemu Bosna i Hercegovina ima ambasade u 44 države preko nerezidencijalne osnove pokriva znatno veći broj država. Primjera radi, ambasada BiH u Moskvi osim za Rusiju nerezidentno pokriva i države Armeniju, Bjelorusiju, Kazahstan, Kirgistan i Uzbekistan. Na istom principu i mnoge države koje nisu otvorile ambasadu u Sarajevu nerezidentno pokrivaju Bosnu i Hercegovinu iz svojih ambasada u regiji (u Beču, Budimpešti, Rimu i dr).

## Pregled 
thumb|right|350px|Vanjski odnosi Bosne i Hercegovine

Bosna i Hercegovina još uvijek nema uspostavljene diplomatske odnose sa sljedećim državama:

### Države članice Ujedinjenih nacija 
#### Evropa 
* Monako

#### Azija 
*Butan

#### Australija i Okeanija 
*Kiribati
*Nauru
*Maršalova ostrva
*Niue
*Palau
*Papua Nova Gvineja

#### Afrika 
* Srednjoafrička Republika
* Lesoto
* Madagaskar

### Nepriznate države 
*Turska Republika Sjeverni Kipar
*Demokratska Arapska Republika Sahara
*Južna Osetija
*Abhazija
*Tajvan
*Pridnjestrovska Moldavska Republika
*Gorski Karabah
*Somaliland
*Donjecka Narodna Republika
*Luganska Narodna Republika

## Također pogledajte 
* Članstvo Bosne i Hercegovine u međunarodnim organizacijama
* Spisak diplomatskih predstavništava Bosne i Hercegovine
* Spisak diplomatskih misija u Bosni i Hercegovini

## Reference 
Kategorija:Vanjski odnosi Bosne i Hercegovine